題申王畫馬圖
作者：蔡肇
朝代：宋

paragraphs: 天寶諸王愛名馬，千金爭致華軒下。
當時不獨玉花驄，飛電流雲絕瀟灑。
兩方岐薛寧與申，憑陵內廐多清新。
肉騣汗血盡龍種，紫袍玉带真天人。
驪山射獵包原隰，御前急詔穿圍入。
揚鞭一蹙破霜蹄，萬騎如風不能入。
雁飛兔走驚絃開，翠華按轡從天回。
五家錦繡徧山谷，百里舄珥遺塵埃。
青騾蜀棧西超忽，高準濃蛾散荆棘。
苜蓿連山鳥自飛，五陵佳氣春蕭瑟。